Cheetahs en Saru kom ooreen oor SuperrugbyDie Cheetahs en die SA Rugbyunie (Saru) het ʼn skikking ten opsigte van die franchise se deelname aan die Superrugbyreeks bereik, en die Southern Kings sien daarna uit om nuwe rugbyhorisonne te verken. Dit is duidelik dat hierdie twee franchise’e in 2018 amptelik nie meer deel van die Superreeks sal wees nie. ♦ Luidens ŉ verklaring wat die Cheetahs Vrydag in Bloemfontein uitgereik het, het hy uit hoofde van sy kontrak met Saru wat tot 2020 duur nie aan die siftingsproses deelgeneem nie. Hy het egter in der minne geskik dat hy toegelaat sal word om die moontlikheid van ander internasionale deelname te ondersoek. ♦ Die Kings sê in ŉ verklaring dat hy die geleentheid sal aangryp om nuwe speelgeleenthede te ondersoek in die lig van Sanzaar se besluit om die Superreeks na 15 spanne in te kort. Daar word geruime tyd al berig dat die Cheetahs en die Kings waarskynlik ʼn tuiste in die Europese Pro12-reeks sal vind. Vier Ierse provinsies, vier Walliese streekspanne, twee Skotse superklubs en twee Italiaanse klubs neem tans aan die reeks deel. Die Kings se verklaring laat egter die moontlikheid dat ander opsies ook ondersoek word. ♦ Saru sal na verwagting Vrydag die vier SA spanne vir aanstaande jaar se Superreeks bekend maak, maar dis redelike algemene kennis dat dit die Bulls, die Lions, die Sharks en die Stormers sal wees. Meer inligting oor die geleenthede wat aan die Cheetahs en die Kings gebied sal word, sal later Vrydag deur SA Rugby bekend gemaak word.